三月二十八日棗柏大士生辰二首  其一
作者：釋德洪
朝代：宋

paragraphs: 大千微塵偈，章句妙難求。
公爲疏通之，如海決江流。
堂堂鬚垂膺，漆點横清秋。
十虚圓當念，三世集毛頭。
平生說禪口，想見光迸浮。
世間眼久滅，法寶空海洲。
年年春欲暮，禪室清香留。
迷途指南車，戴恩負山邱。
願從清涼山，威光作依投。
行當方山見，跬步披衣裘。